Skagakonur biðu ósigur gegn sterku liði Vals Lið ÍA og Vals mættust á Akranesvelli í þriðju umferð Pepsi-deildar kvenna í gærkvöldi þar sem lokatölur urðu 0 - 3 fyrir Val , sem með sigrinum komst á topp deildarinnar ásamt Breiðabliki . Skagakonur sem tefldu fram þremur nýjum leikmönnum frá Bandaríkjunum byrjuðu með boltann en misstu hann fljótlega frá sér til Valskvenna . Þær brunuðu þá í fyrstu sókn leiksins og skoruðu fyrsta mark leiksins strax á annarri mínútu . Eftir markið komst ákveðið jafnvægi á leikinn og þar sem bæði lið skiptust á að vera með boltann . Annað mark leiksins kom á 26. mínútu . Valskonur náðu boltanum eftir misheppnaða sendingu heimaliðsins á miðjum velli og stinga honum fram þar sem sóknarmaður Vals skoraði örugglega . Eftir seinna markið sóttu Valskonur stíft að marki Skagakvenna án þess þó að skora . Skagakonur náðu þó að skapa eitt gott færi í lok fyrri hálfleik . Það kom á 44. mínútu þegar Guðrún Karítas Jónsdóttir komst inn fyrir vörn Vals en skot hennar fór rétt framhjá . Skagakonur mættu ákveðnar til leiks í seinni hálfleik . Besta færi ÍA í leiknum kom á 49. mínútu þegar sending barst frá hægri kanti til Marenar Leósdóttur sem stóð ein og óvölduð inn í vítateig Vals en hún náði ekki góðu valdi á boltanum og fór skot hennar framhjá . Eftir þessa sókn sóttu Valskonur stíft að marki Skagakvenna og á 57. mínútu kom þriðja mark leiksins . Valskonur héldu áfram að sækja en fleiri urðu mörkin ekki og endaði leikurinn 0 - 3 fyrir Val . Næsti leikur Skagakvenna er úti gegn Selfossi mánudaginn 2. júní klukkan 19:15 .